31999R2737
L 328/54
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2737/1999 НА КОМИСИЯТА
от 21 декември 1999 година
за изменение на Регламент (ЕИО) № 2807/83 относно установяване на подробни правила за вписване на информация за улова на риба от държавите-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2847/93 на Съвета относно установяването на система за контрол, приложима към общата политика в областта на рибарството (1), последно изменен с Регламент (ЕО) № 2846/98 (2), и по-специално член 6, параграф 8 от него,
като има предвид, че:
(1)
Член 6, параграф 2 от Регламент (ЕИО) № 2847/93 предвижда, че от 1 януари 2000 г. уловът на всеки вид, задържан на борда в количество, превишаващо 50 kg живо тегло, трябва да бъде вписван в бордовия дневник. За риболовните дейности в Средиземно море обаче единствено видовете, фигуриращи в установения по силата на този член списък, трябва да се вписват в бордовия дневник.
(2)
По силата на член 40 от Регламент (ЕИО) № 2847/93 разпоредбите на този регламент относно бордовия дневник и декларацията за разтоварване ще се прилагат от 1 януари 2000 г. за риболовните операции в Средиземно море.
(3)
Следователно е необходимо да се измени от 1 януари 2000 г. Регламент (ЕИО) № 2807/83 на Комисията от 22 септември 1983 г. относно установяване на подробни правила за вписване на информация за улова на риба от държавите-членки (3), последно изменен с Регламент (ЕО) № 1488/98 (4), за да се гарантира спазването на тези изисквания.
(4)
Мерките, предвидени в настоящия регламент, са в съответствие със становището на Управителния комитет по рибарство и аквакултури,
ПРИЕ НАСТОЯЩИЯ РЕГЛАМЕНТ:
Член 1
С настоящото Регламент (ЕИО) № 2807/83 се изменя, както следва:
1.
Член 1 се заменя със следния текст:
„Член 1
1. Капитаните на риболовните кораби на Общността, чиято цялостна дължина превишава 10 m, вписват информацията, посочена в член 6 от Регламент (ЕИО) № 2847/93, в бордовия дневник съгласно образеца, посочен в приложение 1, за всички риболовни зони, с изключение на тези, съдържащи се в участъците на NAFO 1 и на ICES Va и XIV, и съгласно образеца, посочен в приложение II, за последните зони. Образецът в приложение IIа обаче може да бъде използван за риболовни дейности, извършвани изключително в Средиземно море, от капитаните на риболовни кораби на Общността, чиято цялостна дължина не превишава 18 m, и които осъществяват риболовна дейност само в една зона дневно.
2. Бордовият дневник, показан в приложение I, II или IIа, също се води при условията, определени в параграф 1, когато корабите оперират във водите на страна, която не е членка, освен ако въпросната страна, която не е членка, изрично изисква воденето на различен бордови дневник.
3. За риболовните дейности в Средиземно море всеки задържан на борда вид в количество, превишаващо 50 kg живо тегло, се вписва в бордовия дневник.
4. Кодовете в приложение VI и кодовете 3 алфа, установени от ФАО, или имената се използват за посочване в съответните рубрики на бордовия дневник на използваните риболовни уреди и видовете уловени риби.“
2.
Към член 2, параграф 1 се добавя следният текст:
„Образецът, посочен в приложение IIа, може обаче да бъде използван, ако разтоварването се извършва в пристанище на друга държава-членка, крайбрежна на Средиземно море, от капитаните на риболовни кораби на Общността, чиято цялостна дължина не превишава 18 m и които осъществяват риболовна дейност само в една зона дневно.“
3.
В приложение I названията „треска“, „пикша“, „черна сайда“, „мерланг“, „писия“, „калкан“, „херинга“ и „скумрия“ се заличават.
4.
В заглавието на приложение IV думите „или приложение IIа“ се добавят след „приложение I“.
5.
В приложение IV точка 2.4.2 се заменя със следния текст:
„2.4.2. Уловените и задържани на борда количества (референтен номер в бордовия дневник: (15))
Уловът от всеки вид, задържан на борда в количества, превишаващи 50 kg живо тегло, трябва да бъдат вписан в бордовия дневник. За риболовните дейности в Средиземно море обаче единствено видовете, посочени в списъка от приложение VII, трябва да бъдат вписвани в бордовия дневник.
Ако броят на колоните е недостатъчен, използвайте нова страница.
Посочете използваната единица (кош, кутия и т.н.) и нетното тегло в килограми живо тегло за използваната единица.“
6.
В приложение IV, точка 3, трето тире първият абзац се заменя със следния текст:
„Посочете за всеки вид теглото или реално разтоварените или трансбордирани количества.“
7.
В приложение IV, точка 3, четвърто тире след съкращението „CECAF“ се добавят буквите „GFCM“, както в заглавието, така и в абзаца.
8.
В приложение V точка 2.4.2 се заменя със следния текст:
„2.4.2. Уловени и задържани на борда количества
Уловът от всеки вид, задържан на борда, в количества, превишаващи 50 kg живо тегло, трябва да бъдат вписани в бордовия дневник. За риболовните дейности в Средиземно море обаче единствено видовете, посочени в списъка от приложение VII, трябва да бъдат вписани в бордовия дневник.
Ако броят на колоните е недостатъчен, използвайте нова страница.“
9.
В приложение V, точка 3, четвърто тире, първият абзац се заменя със следния текст:
„Посочете за всеки вид теглото или реално разтоварените или трансбордирани количества.“
10.
Приложение I към настоящия регламент се добавя като приложение IIа след приложение II.
11.
Приложение VII се заменя с приложение II към настоящия регламент.
Член 2
Настоящият регламент влиза в сила в деня след публикуването му в Официален вестник на Европейските общности.
Прилага се от 1 януари 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 1999 година.